ข้อบัญญัติองค์บริหารส่วนตำบลหนองโพรง เรื่อง กำหนดหลักเกณฑ์และอัตราค่าตอบแทนการตรวจแบบแปลนก่อสร้างหรือดัดแปลงอาคาร พ.ศ. 2559
ข้อบัญญัติองค์การบริหารส่วนตำบลหนองโพรง
ข้อบัญญัติองค์การบริหารส่วนตำบลหนองโพรง
เรื่อง
กำหนดหลักเกณฑ์และอัตราค่าตอบแทนการตรวจแบบแปลนก่อสร้างหรือดัดแปลงอาคาร
พ.ศ. ๒๕๕๙
 

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๖๔ ทวิ แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ องค์การบริหารส่วนตำบลหนองโพรงโดยความเห็นชอบจากสภาองค์การบริหารส่วนตำบลหนองโพรงและนายอำเภอศรีมหาโพธิ
จึงตราข้อบัญญัติขึ้นไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลหนองโพรง
เรื่อง กำหนดหลักเกณฑ์และอัตราค่าตอบแทนการตรวจแบบแปลนก่อสร้างหรือดัดแปลงอาคาร
พ.ศ. ๒๕๕๙

ข้อ
๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลหนองโพรงตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในข้อบัญญัตินี้
เจ้าพนักงานท้องถิ่น หมายถึง
นายกองค์การบริหารส่วนตำบลหนองโพรง
เจ้าหน้าที่ผู้ตรวจแบบแปลนก่อสร้างหรือดัดแปลงอาคาร
หมายถึง ผู้ซึ่งเจ้าพนักงานท้องถิ่นแต่งตั้งให้เป็นเจ้าหน้าที่ผู้ตรวจแบบแปลนก่อสร้างหรือดัดแปลงอาคาร
นายช่าง หมายถึง
ข้าราชการหรือพนักงานส่วนท้องถิ่นผู้ซึ่งเจ้าพนักงานท้องถิ่นแต่งตั้งให้เป็นนายช่าง
นายตรวจ หมายถึง
ข้าราชการหรือพนักงานส่วนท้องถิ่นผู้ซึ่งเจ้าพนักงานท้องถิ่นแต่งตั้งให้เป็นนายตรวจ

ข้อ
๔ ให้องค์การบริหารส่วนตำบลหนองโพรงหักเงินค่าธรรมเนียมการตรวจแบบแปลนก่อสร้างหรือดัดแปลงอาคารที่ได้รับจากผู้ขอรับในอนุญาตหรือผู้แจ้งตามมาตรา
๓๙ ทวิ แห่งพระราชบัญญัติควบคุมอาคาร พ.ศ. ๒๕๒๒
เป็นจำนวนร้อยละสิบของเงินค่าธรรมเนียมดังกล่าว

ข้อ
๕ เงินค่าธรรมเนียมการตรวจแบบแปลนก่อสร้างหรือดังแปลงอาคารที่หักไว้ตามข้อ
๔ ให้นำมาจัดสรรเป็นเงินค่าตอบแทนการตรวจแบบแปลนก่อสร้างหรือดัดแปลงอาคารแก่เจ้าหน้าที่ผู้ตรวจแบบแปลนก่อสร้างหรือดัดแปลงอาคาร
นายช่าง ร้อยละเท่ากัน

ข้อ
๖ เงินค่าตอบแทนการตรวจแบบแปลนก่อสร้างหรือดังแปลงอาคารดังกล่าว
ให้เบิกจ่ายจากเงินรับฝากจากการหักเงินค่าธรรมเนียมการตรวจแบบแปลนก่อสร้างหรือดัดแปลงอาคาร
โดยให้ทำการเบิกจ่ายได้เดือนละไม่เกิน ๑ ครั้ง

ข้อ
๗ ให้นายกองค์การบริหารส่วนตำบลหนองโพรงมีหน้าที่รักษาการให้เป็นไปตามข้อบัญญัตินี้และให้มีอำนาจออกคำสั่ง
ระเบียบ เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๗
มกราคม พ.ศ. ๒๕๕๙
วิชัย สายพนัส
นายกองค์การบริหารส่วนตำบลหนองโพรง





ปริยานุช/จัดทำ
๒๓ มีนาคม ๒๕๕๙

วิศนี/ตรวจ
๓๐ มีนาคม ๒๕๕๙



























[๑] ราชกิจจานุเบกษา
เล่ม ๑๓๓/ตอนพิเศษ ๖๓ ง/หน้า ๑๖๔/๑๖ มีนาคม ๒๕๕๙